ทีซีซีแลนด์จัดอสังหาฯตั้งกองทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ตั้งกองทุนกลุ่มโรงแรมสำนักงานให้เช่าห้าง TCIFลุ้นผลตอบแทนสูงกว่าขั้นต่ำ 
โพสต์ทูเดย์ — กลุ่มทีซีซีแลนด์ของเสี่ยเจริญ จัดกลุ่มสินทรัพย์ตั้งกองทุนอสังหาฯ เพิ่มอีก 2 ประเภท หลังส่งกองทุน TCIF อาคารสำนักงานให้เช่าเปิดตลาดไปแล้ว 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ) กรุงไทย เปิดเผยว่า กลุ่มทีซีซีแลนด์ ซึ่งทำธุรกิจพัฒนาอสังหาริมทรัพย์ของกลุ่มเจริญ สิริวัฒนภักดี มีนโยบายที่จะเพิ่มขนาดกองทุนรวมอสังหาริมทรัพย์ ไทยคอมเมอร์เชียล อินเวสเม้นต์ หรือ TCIF ซึ่ง ปัจจุบันลงทุนอยู่ในอาคารสำนักงานให้เช่าเนชั่น ทาวเวอร์ ถนนบางนาตราด จากปัจจุบันมีขนาดสินทรัพย์ 1,960 ล้านบาท เพื่อเพิ่มโอกาสในการสร้างผลตอบแทนให้แก่ผู้ลงทุน โดยจะซื้อสินทรัพย์อาคารสำนักงานเข้ามาเพิ่ม
นอกจากนี้ มีแผนจัดตั้งกองทุนรวมอสังหาริมทรัพย์อีก 2 กองทุน เพื่อลงทุนในสินทรัพย์ประเภทโรงแรมและศูนย์การค้า เนื่องจากปัจจุบันทางกลุ่มทีซีซี แลนด์มีสินทรัพย์อยู่จำนวนมาก หากนำมาตั้งเป็นกองทุนรวมอสังหาริมทรัพย์ประเภท 1 ที่ขายนักลงทุนทั่วไปน่าจะได้รับความสนใจจากนักลงทุนส่วนระยะเวลาจะนำมาจัดตั้งกองทุนขึ้นอยู่กับจังหวะเวลา
“สินทรัพย์ของกลุ่มคุณเจริญอยู่ในกองทุนอสังหาริมทรัพย์เพื่อแก้ไขปัญหาในระบบสถาบันการเงิน (กอง 2) และกองทุนรวมอสังหาริมทรัพย์และสิทธิการเรียกร้อง (กอง 4) มูลค่าประมาณ 7.2 หมื่นล้านบาท และยังมีสินทรัพย์ที่ไม่ได้อยู่ในกองทุนดังกล่าวอีก ที่จะสามารถเลือกมาจัดตั้งกองทุนได้” นายสมชัย กล่าว
กรรมการผู้จัดการ กล่าวว่า ปัจจุบันกองทุน TCIF มีการรับประกันผลตอบแทนขั้นต่ำอยู่ที่ 4.5% ต่อปีในช่วง 3 แรก ซึ่งเมื่อเทียบกับดอกเบี้ยเงินฝากจึงได้รับความสนใจจากนักลงทุน อีกทั้งเป็นกองทุนที่มีกรรมสิทธิ์หรือเป็นเจ้าของในอาคารหรือฟีโฮลด์ ผู้ลงทุนจึงได้รับผลตอบแทนต่อเนื่อง ต่างจากกองทุนรวมอสังหาริมทรัพย์ประเภทลิสต์โฮลด์ หรือลงทุนในสิทธิการเช่า อีกทั้งพบว่าปัจจุบันอัตราผู้เช่าในอาคารเนชั่นเพิ่มขึ้นอยู่ระดับ 70% กว่า จากช่วงที่เสนอขายกองทุนครั้งแรกอยู่ที่ 63% ดังนั้นแนวโน้มผลตอบแทนของกองทุนน่าจะสูงกว่าที่รับประกันไว้
“ที่ผ่านมาพบว่าผู้ลงทุนสถาบันทั้งในและต่างประเทศสนใจเข้ามาลงทุนในกองทุนนี้ประมาณ 50% โดยกลุ่มเจ้าของสินทรัพย์ถือหนึ่งในสามหรือประมาณ 33% ที่เหลือเป็นนักลงทุนทั่วไป และในอนาคตเมื่อเพิ่มขนาดทรัพย์สินให้ใหญ่ขึ้นจะช่วยแก้ปัญหาหน่วยลงทุนขาดสภาพคล่องได้” นายสมชัย กล่าว
นายโชติพัฒน์ พีชานนท์ กรรมการลงทุน กองทุนรวมอสังหาริมทรัพย์ ไทยคอมเมอร์เชียล อินเวสเม้นต์ กล่าวว่า การนำอสังหาริมทรัพย์มาจัดตั้งกองทุนรวมอสังหาริมทรัพย์เพื่อเสนอขายนักลงทุนทั่วไป เนื่องจากทางกลุ่มต้องการกระจายช่องทางระดมทุนไม่ได้พึ่งเงินกู้อย่างเดียว
ปัจจุบันสินทรัพย์ที่เป็นสำนักงานให้เช่า เช่น ตึกเอ็มไพร์ ถนนสาทร ไซเบอร์เวิลด์ รัชดาฯ สนามกอล์ฟนอร์ธพาร์ค เป็นต้น ส่วนโรงแรม เช่น พลาซ่า แอทธินี, เลอ เมอริเดียน, อิมพีเรียล และโรงแรมในต่างจังหวัดอีกมาก ส่วนศูนย์การค้าเช่า พันธุ์ทิพย์พลาซ่าที่มีอยู่ 4 สาขา
อย่างไรก็ตาม มองว่าประเทศไทยมีพื้นฐานเศรษฐกิจและภาคอสังหาริมทรัพย์ที่แข็งแกร่ง เชื่อว่ากองทุนดังกล่าวจะได้รับผลตอบแทนจากการลงทุนเป็นอย่างดี เพราะการเติบโตของภาคอสังหาริมทรัพย์ในไทย มีแนวโน้มสูงขึ้นต่อเนื่อง 
โดยกองทุนรวมอสังหาริมทรัพย์จะได้รับอานิสงส์ทำให้ได้รับความสนใจจากนักลงทุนเพิ่มขึ้น คาดว่า กองทุนอสังหาริม ทรัพย์ ปี 2553 จะเติบโตสูงขึ้น ของโครงการอาคารเนชั่นทาวเวอร์ ที่ตั้งอยู่บนถนนบางนาตราด ของบริษัท ช.ชนะอนันตพาณิชย์ จํากัด 
ทั้งนี้ มีผู้ถือหน่วยลงทุนรายใหญ่ 4 ลำดับแรก คือ บริษัท ช.ชนะอนันตพาณิชย์ จำกัด ถือหน่วยลงทุนในอัตรา33% TVC Investments Limited ถือหน่วยลงทุนในอัตรา 32.08% บริษัท อาหารไทยพัฒนกิจ จำกัด ถือหน่วยลงทุนในอัตรา 14.69% และบริษัท รัตนคีรี จำกัด ถือหน่วยลงทุนในอัตรา 12.82%
สำหรับราคาหน่วยลงทุน TCIF ที่เข้าซื้อขายในตลาดหลักทรัพย์ วันที่ 16 มิ.ย. เป็นวันแรกขึ้นแตะสูงสุดที่ 10.60 บาท และปิดที่ 10.50 บาท จากราคาเสนอขาย 10 บาทต่อหน่วย มูลค่าการซื้อขาย 18.58 ล้านบาท
ด้านนางชวินดา หาญรัตนกูล รองกรรมการผู้จัดการ สายงานกองทุนรวมอสังหาริมทรัพย์และกองทุนส่วนบุคคล บลจ.กรุงไทย กล่าวว่า การจัดตั้งกองทุนอสังหาริมทรัพย์ตลาดไทอยู่ในช่วงเพิ่มรายละเอียดเดือน ก.ค. น่าจะเปิดขายได้
สำหรับกองทุนอสังหาริมทรัพย์ตลาดไท เป็นกองทุนอสังหาริมทรัพย์ประเภทลิสต์โฮล (Lease Hold) มูลค่าโครงการอยู่ที่ 1,800 ล้านบาท